Papersnake/gushiwen huggingface dataset:
伤如之何
郭祥正（宋代）

汉武事远征，征夫与家别。几人衣锦还，多为原上血。
同九嵕顾子访漳河岳山人
徐伯虬（明代）

多君栖郑圃，玄室白云阴。
此日逢迎处，高天倚树吟。
竹香明幌静，山色暮帘深。
相送情无限，余音碧水琴。
昌园
葛绍体（宋代）

昌园梅树占山林，山浅村深烟日昏。
薄暮东风几篱落，雪涛隐约万龙奔。
舟中重午绝句
虞俦（宋代）

筠筒角黍楚人悲，节物惊心此一时。不作板舆迎侍计，被谗真欲吊湘累。
次韵郑总干
方岳（宋代）

蚁丘得丧事无涯，冷眼难瞒老作家。
公等功名千里马，山居鼓吹两池蛙。
牛羊野迳通村近，虎豹天关去国赊。
本是秋风钓竿手，故吾犹在复何嗟。
颂古二十七首
释云贲（宋代）

七宝杯酌葡萄酒，金花纸写清平词。
春风院静无人见，闲把君王玉笛吹。
赵州石桥歌
归有光（明代）

六王争斗赵更骄，壮哉武灵尤雄枭。尝游大陵感奇梦，天锡神女有孟姚。

改服骑射致其兵，拓境千里功何高！北地方从代犬通，嵬嵬灵寿起岧峣。

一日沙丘变叵测，空忆前梦花如娇。后来赵迁入函谷，李牧诛死廉颇逃。

此来赵地更百变，悠悠千载岁月遥。至今谁言鄗事丑，独有河薄洛水流迢迢。

问之赵人懵不知，共誇洨河大石桥。此桥之建真奇獝，神师斲成班、尔屈。

蛟龙若伸势敌虹，扶拔欲动光摇日。天下万里九衢通，地平如掌长河失。

仙人张公倒骑驴，蹄涔印石宛然出。赵州太守政绝殊，得以馀閒缀图书。

呜呼，太守之名远与此桥俱！
杂咏下 巢云轩
洪适（宋代）

羌庐腾爽气，非雾拥楼居。夜鹤能知我，鹪鹩甚起予。
柳梢青（蜡梅）
卢炳（宋代）

雅淡精神，铅黄未洗，犹带残妆。春艳一枝，鹅儿颜色，染就纤裳。

月移影转南窗。特地送、些儿暗香。宿酒初醒，这般滋味，梦断池塘。
塞下
秦韬玉（唐代）

到处人皆著战袍，麾旗风紧马蹄劳。黑山霜重弓添硬，

青冢沙平月更高。大野几重开雪岭，长河无限旧云涛。

凤林关外皆唐土，何日陈兵戍不毛。
婚礼述
黎民表（明代）

九叶当阳日，同时表震良。剪圭元绍诵，归妹肇称商。

乾象瞻双丽，天机俨七襄。凤轮停月驭，龙戟导霞妆。

羔雁咸遵古，芝兰始毓芳。金枝相隐映，银榜迭辉光。

率舞康庄溢，倾心盛典扬。卿云歌八百，千载赞隆昌。
曹子方静常庵
韦骧（宋代）

爱君新作静常庵，况是佳名继郑南。昼坐不知人扰扰，夜存长郑气酣酣。

寓言记述睎庄叟，复命栖时慕老聃。标榜粲然辉众目，几何立懦与廉贪。
山中寄外
龙辅（宋代）

寄郎三片玉，至今无报音。
深山多古迹，不得共郎寻。
送愚卿兼简鲁卿卓卿
赵蕃（宋代）

逢人尽道为官去，为访名山只有君。
屦底冲残大仰雪，笔头带得祝融云。
区区自誓王逸少，历历卧游宗少文。
归见二难应细说，恨余佳处阻平分。
桐下
林洪（宋代）

无名花草上闲坡，病叶成堆客罕过。
注易欠工知学少，种桐收效得阴多。
破篱自补忧边事，断简重穿忆世科。
近日转知闲最好，旋沽邻酒谢诗魔。
喜岁丰
姜特立（宋代）

六月禾将槁，天公一雨苏。
旱时苗化草，稔后米如珠。
食足安田里，年饥死路衢。
丰凶才反手，扪腹愧微躯。
中和乐九章。歌公卿第八
卢照邻（唐代）

蹇蹇三事，师师百僚。群龙在职，振鹭盈朝。

丰金辉首，珮玉鸣腰。青蒲翼翼，丹地翘翘。

歌云佐汉，捧日匡尧。天工人代，邈邈昭昭。
和昙颖师四明十题·含珠林
梅尧臣（宋代）

山为骊龙蟠，谷作骊龙蟠。
珠树存其间，谁采明月来。
何须循海隅，笑蚌未成胎。
润州怀古
方正澍（清代）

燕子矶边泊野航，感时怀古思茫茫。人锄北府新春草，江走南朝旧夕阳。

千里断云天浅碧，一番疏雨柳深黄。几回欲学庞公隐，传说长生药有方。
芟草
徐贲（元代）

草生何离离，没我园中路。每行又复止，念我荷锄去。

对此空叹又，无由展幽步。芟夷匪力殚，沾裳畏晨露。

沾裳既不可，此意向谁语。弃置独归来，且当又吾虑。
感皇恩（大石标韵）
周邦彦（宋代）

露柳好风标，娇莺能语。独占春光最多处。浅嚬轻笑，未肯等闲分付。为谁心子里，长长苦。

洞房见说，云深无路。凭仗青鸾道情素。酒空歌断，又被涛江催去。怎奈向、言不尽，愁无数。
句
强幼安（宋代）

山僧不解数甲子，一叶落知天下秋。
题羔羊斋外木芙蓉
范成大（宋代）

慵妆酣酒夕阳浓，洗尽霜痕看绮丛。
绿地团花红锦障，不知庭院有西风。
游斋山
项安世（宋代）

半生作梦身初到，此日游山兴可知。
小盖曲穿杨柳岸，平舆斜掠槿花篱。
层轩俯瞰人寰狭，阴洞幽寻古路危。
满寺留题谁最警，南唐人写晚唐诗。
以椰子小冠送子予
黄庭坚（宋代）

浆成乳酒醺人醉，肉截鹅肪上客盘。
有核如匏可雕琢，道装宜作玉人冠。
横溪
张璧（明代）

扁舟东来歌扣舷，四顾云水心茫然。
蛟龙见窟不见唾，星斗满身如在天。
打鼓卖鱼江雨歇，看山濯足溪风颠。
解衣典取酒一石，醉伴忘机鸥鸟眠。
汴水
易士达（宋代）

千里通渠竟达河，万民力役怨声多。
锦帆不送龙舟返，并覆亡隋入巨波。
茅林八景 其五 龙潭秋月
庄昶（明代）

神物本天用，寒山深见底。不得抱珠眠，明年春雨里。
自盘豆驿至潼关道中
李廷芳（清代）

迢递三秦路，征骖冻不骄。风声走函谷，雨势压中条。

地扼重关险，河流九曲遥。华峰天外落，仙掌又相招。
涪州北岩
冯时行（宋代）

晴著春江镜样光，扁舟来炷佛前香。
山从幽处亭亭绿，日倚闲边故故长。
贺新郎（忆别）
姚勉（宋代）

薄晚收残暑。叹西风、暗换流年，又还如许。鸦背斜阳初敛影，云又新凉天宇。人袖手、阑干凝伫。邻笛唤将乡思维动，听秋声、又人梧桐雨。秋到也，尚羁旅。故人只在江南渚。想应嫌、久恋东华，软红尘土。寄远裁衣知念否。新月家家砧杵。魂梦想、鹅黄金数。雁影不来天更远，写书成、欲寄凭谁与。知客恨，两蛩语。
书秋
王初（唐代）

千里南云度塞鸿，秋容无迹淡平空。人间玉岭清宵月，

天上银平白昼风。潘赋登山魂易断，楚歌遗佩怨何穷。

往来未若奇张翰，欲鲙霜鲸碧海东。
题澉浦金粟寺二首
曹勋（宋代）

我闻金粟名，来谒示病相。
不见隐几老，松竹空函丈。
雨花谁声闻，擎钵定非想。
归去一笑粲，春风快双浆。
闻崔公孺国博将入都近重九未至
韩琦（宋代）

几日知君命驾来，芳辰看失独徘徊。黄封御酒新沾赐，更偶金铃菊未开。
中隐庵
赵德孺（宋代）

在昔避世贤，隐居岂自喜。甘守西山饿，清洗颍阳耳。

一旦事高尚，万古激贪鄙。孰谓乐山林，便可轻朝市。

窃笑效颦人，不知捧心美。妄将凡庸姿，敢希明哲轨。

盗此嘉遁名，纷若干时子。仕途指捷径，矫伪污青史。

圣朝扬仄陋，采录无遐迩。不遗下体葑，况乃中乡芑。

多士生此时，贫且贱焉耻。梦自傅岩来，猎从渭滨起。

隐君闻此风，翻然乌可已。聊为知者道，庶达名庵旨。
都宪张公淮上所获四印歌
程敏政（明代）

行台使者清河公，浚川来往长淮东。役夫走告得四印，不知何代沦渊中。

盘螭结纽各异状，藓包玉啮伤青铜。自应神物不可閟，月夕往往虚晴虹。

一朝舁出冯夷宫，宝气尽发清泠空。行台得之三叹息，谓尔古器遭沙虫。

乱磨再使篆文出，拂拭不遣纤尘蒙。题缄顿首献天子，护以黄袱驮青骢。

近臣奉入归御府，想像白日回重瞳。我来舣棹淮水上，十年相见惊秋蓬。

坐间倾倒忽语此，便觉异代还英风。忆昔中山启炎祚，绝世义勇称髯翁。

蕲王鄂王总人杰，南渡百战勋猷同。当时遣使各赍赐，尚方新铸凭良工。

系之尺组表异眷，副以大纛兼彤弓。岂知变故生肘腋，斩地败此中兴功。

孙权心久附汉贼，秦桧一力主和戎。两人伏剑徇王室，霜飞六月愁苍穹。

一人湖上跨长耳，漫劳矰缴窥冥鸿。都巡岁远失姓氏，无乃亦是千夫雄。

抚时感事数百载，令人扼腕悲三忠。行台于我同榜士，呼酒更酌开莲筒。

桑榆谊深谈麈洽，松韭味洁冰盘丰。春风吹花助客醉，解舟北去方匆匆。

海天回首推双蓬，淮流浩荡山巃嵷。为公高歌重怀古，城楼一抹斜阳红。
忆江南
储慧（清代）

梅风紧，冷透绮罗裳。悄地正怀天末意，画堂忽讶报芹香。

喜拆锦书忙。
洞庭阻风
郭祥正（宋代）

南风吹炎蒸，岁望固已休。怒涛掀洞庭，信宿留归舟。

沙场万马掀，大壑群龙投。阴灵孰尔职，曾无与天谋。

崩山作深潭，深潭变高丘。上天有号令，岂汝可自由。

朝蝇徒咂咂，暮蚊况啾啾。归兴邈以阻，触绪增新愁。

安得跨白鹿，山行肆悠悠。谁能守荒浦，泛险终何求。
洞仙歌（夜宴梁季全大卿赏牡丹作）
管鉴（宋代）

化工妙手，惯与花为主。忍便摧残任风雨。翦姚黄、移魏紫，齐集梁园，春艳艳，何必尊前解语。

绣屏深照影，帘密收香，夜久寒生费调护。宝杯翻、银烛烂，客醉忘归，共惜此、芳菲难遇。看明年、紫禁绕莺花，谩相望、春风五云深处。
赠曹雪芹
敦敏（清代）

碧水青山曲径遐，薜萝门巷足烟霞。寻诗人去留僧壁，卖画钱来付酒家。

燕市狂歌悲遇合，秦淮残梦忆繁华。新愁旧恨知多少，都付酕醄醉眼斜。
楚州酒人歌
黄周星（明代）

酒人酒人尔从何处来，我欲与尔一饮三百杯。寰区斗大不堪尔，我两入醉，直须上叩阊阖寻蓬莱。

我思酒人昔在青天上，气吐长虹光万丈。手援北斗天浆，天厨络绎供奇酿。

两轮化作琥珀光，白榆历历皆杯盎。吸尽银河乌鹊愁，黄姑渴死哀清秋。

酒人咄咄浑无赖，乘风且访昆仑丘。绿蛾深坐槐眉下，万树桃花覆樽斝。

穆满高歌刘彻吟，一见酒人皆大诧。双成长跽进三觞，大嚼绛雪吞元霜。

桃花如雨八骏叫，春风浩浩心飞扬。瑶池虽乐崦嵫促，阿母绮窗不堪宿。

愿假青鸟探瀛洲，列真酣饮多如簇。天下无不读书之神仙，亦无读书不饮酒之神仙。

神仙酒人化为一，相逢一笑皆陶然。陶然此醉堪千古，平原河朔安足数。

瑶羞琼爢贱如齑，苍龙可麟可脯。兴酣瞪目叫怪哉，海波清浅不盈杯。

排云忽复干帝座，撞钟伐鼓轰如雷。金茎倾倒沆瀣竭，披发大笑还归来。

是时酒人独身横行四天下，上天下天如龙马。百灵奔蹶海岳翻，所响无不披靡者。

真宰上诉天帝惊，冠剑廷议集公卿。今者酒人有罪罪不赦，不杀不可，杀之反成酒人名。

急敕酒人令断酒，酒人惶恐顿首奏陛下，臣有醉死无醒生。

帝顾巫阳笑扶酒人去，风驰雨骤，苍黄谪置楚州城。

酒人堕地颇狡狯，读书学剑皆雄快。白晰鬑鬑三十时，戏掇青紫如拾芥。

生平一饮富春渚，再饮鹦鹉湖。手版腰章束缚苦，半醒半醉聊枝梧。

谁知一朝乾坤忽翻覆，酒人发狂大叫还痛哭。胸中五岳自峨峨，眼底九州何蹙蹙。

头颅顿改瓮生尘，酒非酒兮人非人。椎卢破觚吾事毕，那计金陵十斛春。

还顾此时天醉地醉人皆醉，大夫独醒空憔悴。从来酒国少顽民，颂德称功等游戏。

不如大召天下酒徒，牛饮鳖饮兼囚饮，终日酩酊淋漓嬉笑怒骂聊快意。

请与酒人构一凌云烁日之高堂，以尧舜为酒帝，羲农为酒皇，淳于为酒霸，仲尼为酒王，陶潜李白坐两庑，糟坛余子蹲其傍。

门外醉乡风拂拂，门内酒泉流汤汤。幕天席地不知黄虞与魏晋，裸裎科跣日飞觞。

一斗五斗至百斗，延年益寿乐未央。请为尔更召西施歌，虞姬舞，荆卿击剑，祢生挝鼓，玉环飞燕传觥筹，周史秦宫奉罍甒。

与尔痛饮三万六千场，下视王侯将相皆粪土。但愿酒人一世二世传无穷，令千秋万岁酒氏之子孙，人人号尔酒盘古。

酒人闻此耳热复颜酡，我更仰天呜呜感慨多。即今万事不得意，神仙富贵两蹉跎。

酒人酒人当奈何，噫吁嘻！酒人酒人，吾今与尔当奈何，尔且楚舞吾楚歌。
宫词 其九十四
赵佶（宋代）

金题玉躞灿星光，御札纷纷杂紫黄。宣索女官三十六，就中谁是校书郎。
新霁登周王城
梅尧臣（宋代）

行行古城头，历览古城下。
水鸟傍人烟，河流隔桑柘。
秋山豁晴翠，野老亲时稼。
民讼今已稀，闲登厌官何。
玩斋前菊
宋祁（宋代）

高秋玩佳菊，繁采照前除。似粟金无算，为裳鹄有馀。

不甘兴薏谤，长免共兰锄。为尔浮樽酒，非邀栗里舆。
欢喜二偈
白居易（唐代）

得老加年诚可喜，当春对酒亦宜欢。

心中别有欢喜事，开得龙门八节滩。

眼暗头旋耳重听，唯馀心口尚醒醒。

今朝欢喜缘何事，礼彻佛名百部经。
临江仙
薛素素（明代）

唤起提壶池上饮，春残满地红英。忽闻墙外子规声，不如归去也，终是不分明。

自抱云和弹一曲，曲终还拟湘灵。风前泪眼几时晴，月高星数点，香冷漏三更。
吴秀州自通判即真
释居简（宋代）

乡来风月渺鸿沟，已属而今第一流。九转可曾图速效，双旌何足叹迟留。

暂纡青绶宣新化，应对黄花动古愁。倘有无人耕处地，欲投瘦策问菟裘。
拟唐宫行词乐四首 其一
徐有贞（明代）

仙台接建章，御道入长杨。户户开妆镜，人人试舞裳。

禽歌天上曲，树散月中香。更觅延生药，年年乐未央。
赠王道者
李中（五代）

混俗从教鬓似银，世人无分得相亲。槎流海上波涛阔，

酒满壶中天地春。功就不看丹灶火，性闲时拂玉琴尘。

仙家变化谁能测，只恐洪崖是此身。
小重山（成都上元席上用权帅许觉民韵）
王之望（宋代）

幂幂轻云护晓霜。银花千万朵，烂韶光。宝山金字屡更张。笙箫远，帘幕闷重廊。

车马暗尘香。一邦如蜡日，尽豪狂。游人归路笑声长。长歌里，击壤咏陶唐。
辛丑即事
胡侍（明代）

亹亹孙吴略，人人卫霍才。
只能壁门里，目送虏群回。
沁园春
毛滂（宋代）

左元仙伯，旧从当日，太一下生。念道尊德贵，体隆貌重，盖天勋业，出世才名。父子一时，君臣千载，侍宴通宵留太清。衣冠盛事，满床象简，隔坐云屏。

年年此夜寒轻。正在东风下，不夜城。看御杯重劝，宸章屡赐，盛传歌舞，高会簪缨。桃李玉姬，芝兰子舍，尽向三台瞻寿星。从今去，愿千春献祝，午夜观灯。
感怀呈所知
谭用之（五代）

十年流落赋归鸿，谁傍昏衢驾烛龙。
竹屋乱烟思梓泽，酒家疏烛梦临邛。
千年别恨调琴懒，一片年光览镜慵。
早晚休歌白石烂，放教归去卧群峰。
青州试院次监门韵四首呈同事李无咎补之签判王柏立之刘及至父二宰郑与权存道司户李致志道县丞 其四
葛胜仲（宋代）

前山云物望英英，拘窘无从出户庭。盖众未知除患术，居閒聊喜卫生经。

客涂淫滞将弥月，王事勤劳每戴星。已恨归期误占鹊，阿香何苦更飞霆。
贤者之孝二百四十首·乐正子春
林同（宋代）

向非亲在念，念念每精专。
未必饭加损，能令疾脱然。
山行
陆游（宋代）

眼边处处皆新句，尘务经心苦自迷。
今日偶然亲拾得，乱松深处石桥西。
一字百题示商君祥 其四十四 射
李俊民（金朝）

手撚金仆姑，身出矍相圃。不穿百步杨，志在猖狂虏。
题扇面伯牙鼓琴图为同年谈时英赋
黄仲昭（明代）

山水遗音识者稀，浮生幸有故人知。明朝又向江头别，安得黄金铸子期。
秋扇词
刘禹锡（唐代）

莫道恩情无重来，人间荣谢递相催。

当时初入君怀袖，岂念寒炉有死灰。
寒食前五日蓉槎招同诸子泛舟红桥
陈撰（清代）

按歌画板檀双拍，卖酒青旗竹半叉。放艇石桥南畔去，傍篱吹尽野梅花。
竹枝歌六首寄胡定安 其六
吕诚（元代）

春草湖头春日晖，苧萝山上白云飞。行人莫听鹧鸪怨，陌上花开缓缓归。
送徐舜辑
陆文圭（元代）

彦霖父子魏公客，持国之兄招不得。
豪华落尽漳水流，主人眠石扃醉白。
天倾地坼古今愁，浣花穷他老参谋。
窗寒雪历灯昏夜，门静虫吟叶落秋。
平生故人渺江浦，谁往省之遗宗武。
惜哉赤白两洪崖，敢道交情弃如土。
回舟菽浦思依依，空忆桃花鲚鱠肥。
竹西骑鹤不可去，西州万里交安归。
南山之阳木已老，南山之阴木尤槁。
不信春风吹不苏，珍重岁寒宜自保。
次韵不浮和东坡端午游真如寺
高斯得（宋代）

君居秣陵时，日夜书旁午。
念我方投闲，远方同甘苦。
别来日月长，如发不可数。
弟兄两浮萍，功名一炊黍。
相逢饮佳节，小慰情凄楚。
东坡旧公案，君房妙言语。
乃翁满腹书，一字不堪煮。
晚岁膝上君，端能继华祖。
我已困屠龙，君应思画虎。
相期寸田耕，心亨无龃龉。
白云和子聪
梅尧臣（宋代）

长忆江海间，龙鸣向寒水。
蔼蔼苍渚空，悠悠白云起。
是时在渔舟，放溜看未已。
今来居洛阳，埃壒生蹄轨。
羡君兹日心，怊怅聊徙倚。
郴江百咏并序·尊胜寺
阮阅（宋代）

老僧不复识丛林，只说幽栖是息心。
可惜一溪东去水，更无轩石称登临。
海棠坞
喻良能（宋代）

晴坞夕阳媚，暖梢春意留。
讵须吞绛蘂，方解解人愁。
次秀野咏雪韵三首 其二
朱熹（宋代）

一夜同云匝四山，晓来千里共漫漫。不应琪树犹含冻，翻笑杨花许耐寒。

乘兴正须披鹤氅，瀹甘犹喜破龙团。无端酒思催吟笔，却恐长鲸吸海乾。
永城杜寺丞大年暮春白杏花
梅尧臣（宋代）

孤素发残枝，非关比众迟。
殷勤胜菖叶，重叠为农时。
尝顾渚新茶
袁说友（宋代）

碧玉团枝种，青山撷草人。
先春迎晓至，未雨得芽新。
云叠枪旗细，风生齿颊频。
何人修故事，香味彻枫宸。
再用才子富文华校雠天禄阁韵赠周教授
陈造（宋代）

假板未通班，此气渠容索。
周友万卷腹，小却石渠阁。
培学虎出翼，息妄眼蜕膜。
何当去为霜，万壑正枯涸。
有惠新酱及酒者
朱翌（宋代）

拾遗久住浣花桥，生理谁能济一毫。
携酱藉糟来过我，故人惟有孟仓曹。
咏黄莺
孙处（魏晋）

睍睆度花红，间关乱晓空。乍离幽谷日，先转上林风。

翔集春台侧，低昂锦帐中。声诗辩抟黍，比兴思无穷。
后主
王十朋（宋代）

临春阁上醉流霞，狎客酣歌兴未涯。江左半无陈日月，君臣犹听后庭花。
寿傅守
释若芬（宋代）

精藏炯目气藏神，笑语温然与物春。
面骨如拳搀两耳，此公寿相等铜人。
责鸡
周紫芝（宋代）

豢犬欲司夜，畜鸡要鸣晨。二物一失职，遂辜畜养恩。

嗟我笼中鸡，芥羽光照人。峨冠事饮啄，缄口随晨昏。

我怒欲尔烹，鸡笑复自陈。君看多言者，以忠获怒嗔。

台评与幕辨，呶呶常杀身。幸此北窗卧，颇似羲皇民。

五起笑朝士，三号惊梦魂。使子卧红日，谢客扃柴门。

此意殊不恶，诮我无谆谆。
送兴平王少府游梁
钱起（唐代）

旧识相逢情更亲，攀欢甚少怆离频。黄绶罢来多远客，

青山何离不愁人。日斜官树闻蝉满，雨过关城见月新。

梁国遗风重词赋，诸侯应念马卿贫。
子遹入城三宿而归独坐凄然示以此篇
陆游（宋代）

吾儿早自立，所惧非饥寒。
我归自僊蓬，再疏请挂冠。
明恩华其行，汝亟忝一官。
得禄宁甚远，惧违菽水欢。
我年且九十，亦觉去汝难。
生死要相守，岂惮联征鞍。
但恐老益衰，千里愁关山。
官期犹累岁，言之已辛酸。
村醪泻盎盆，山果亦满盘。
春风吹桃李，一笑且团栾。
与圭元白相别之次日大雪火边有怀其人
李之仪（宋代）

上人偶作十日留，才别便觉如三秋。应觉拥炉华藏客，不知对雪姑溪愁。

清诗字字吟可老，冷日愔愔谁见投。愧我霜髯不用剪，寒灰拨尽欲何求。
依韵和永叔内翰酬寄杨州刘原甫舍人
梅尧臣（宋代）

东望淮海间，恨无鸿鹄羽。
鸿鹄日已飞，风雪岁将暮。
忆听谈老日，达生无恐惧。
我今齿发疏，何异树有蠹。
离别不必道，俛仰已成故。
书问虽懒为，梦寐则往屡。
乘桴思仲尼，好勇惭季路。
愿希隆中卧，不是邀三顾。
二公廊庙才，酬寄封尺素。
皋夔久相称，舜禹时已遇。
举杯向明月，此意聊可寓。
宿大冶县
王十朋（宋代）

隔岸呼舟子，湖山日欲曛。人家数点火，风物一川云。

小渡渔人占，中流县界分。秋深山驿冷，萧瑟夜深闻。
点绛唇·数朵芙蕖
汪莘（宋代）

数朵芙蕖，嫣然一笑凌清晓。谢家池沼。秋景偏宜少。气挟清霜，似把群花小。秋风袅。湘君来了。一曲烟波渺。
诗勉及门赴海棠之约
吴芾（宋代）

君与吾游积有年，未曾同醉海棠前。
如今君乃先春到，似赴花朝岂偶然。
已是诗中参造化，何妨花里见神仙。
暂归莫负重来约，未及春风便着鞭。
族孙亮臣少而孤伯子詹录教之成乡荐赋赠伯子
王世贞（明代）

仪部昔弥留，手抚二尺孤。岂不念芳馥，畴当庇其雏。

有梓代为乔，结荫亘天衢。风霜不见侵，雨露日夜敷。

青葱两玉树，慨此同根株。既成孝廉名，重为割膏腴。

千秋许少府，友让名不孤。
论蝴蜂形
贾似道（宋代）

头尖肚大象蝴蜂，两翅含开腿脚穷。
此虫只好无钱鬭，当真必害主人翁。
山阁
张埴（宋代）

绛甲至今寻四百，东风吹酒楚天涯。
有时咄咄口三唾，无事天天手一叉。
不怨雨声聋客耳，只愁春思乱杨花。
弄乌此日人何往，自倚小楼娱晚霞。
履春冰
舒元舆（唐代）

投迹清冰上，凝光动早春。兢兢愁陷履，步步怯移身。

鸟照微生水，狐听或过人。细迁形外影，轻蹑镜中轮。

咫尺忧偏远，危疑惧已频。愿坚容足分，莫使独惊神。
次韵景安提学谩成三首
方回（元代）

敢着寻常白眼看，壑冰峰雪照人寒。
言诗已是登坛将，劝学聊为祭酒官。
士类相推无异论，亲颜遥觉有余欢。
即今人物皆公等，岂不忧时意稍宽。
次淝河
黄相（明代）

马足泥深驿路遥，聊从此地宿今宵。溪流环抱三家市，春色平分独板桥。

过雨波间云影淡，弄晴花底鸟声娇。休论草木为兵事，落日高原散远樵。
初归杂咏
陆游（宋代）

齿豁头童尽耐嘲，即今烂饭用匙抄。
朱门漫设千杯酒，青壁宁无一把茅？偶尔作官羞问马，颓然对客但称猫。
此身定向山中死，不用磨钱掷卦爻。
上元夜闻有司括勘田粮并禁金玉
朱德润（元代）

东风凝寒寒欲谢，凤历初临三五夜。閒门寂寂暗尘生，闻道喧吟在官舍。

吾闻终岁食在农，耕桑处处随春风。东南疆界有程限，何须括勘劳农功。

古来礼制缘人情，骄奢踰越有常刑。世间金玉众所贵，讴歌乐土民怀生。

普天之下皆王土，日中为市通商贾。四民衣食在勤生，以法急之何所措。

弘羊一来人意殊，愁者已多欢者疏。大人不问逃亡屋，世事悠悠争可图。
好事近·阆苑梦回时
汪莘（宋代）

阆苑梦回时，窗外数声啼鸟。觉我床前天气，便清明多少。诗人门户约花开，宿蝶误飞了。一段山青水绿，作洞庭春晓。
挽张提点自创玄都观归故山羽化
陈杰（宋代）

年时初峻道官班，紫气随师亦度关。
赐号竞欢新宇宙，藏身独忆旧云山。
玄都聊复栽桃去，辽海何当化鹤远。
见说高人无宠辱，乘除翻手一沤间。
登九华山
曹清（宋代）

浮生江路水茫茫，彭泽原非令故乡。
为访子明寻玉涧，也因太白宿云房。
诗摩古壁搜遗韵，井炼丹砂辨旧方。
从此欲归情复结，拟移亭舍築山傍。
赠陈握卿己巳年1809引心书院首唱 其一
魏尔青（清代）

结社春秋祭祀慇，丹炉点化课诗文。
惟君默契神仙意，乐道飘然迥出群。
和高子长参议道中二绝
陆游（宋代）

丰年食少厌儿啼，觅得微官落五溪。
大似无家老禅衲，打包还度栈云西。
追和厉太鸿秦淮怀古 其一
朱启运（清代）

匆匆南渡竞衣冠，谁料残棋一局看。末路功名如狗贱，先朝形胜本龙蟠。

从来烟月悲尘劫，剩有春秋纪圣安。怊怅雨花台上望，孝陵松柏总摧残。
白居易有望阙云遮眼思乡雨滴心之句用其韵为秋思十首 其一
郑刚中（宋代）

积雨荡阑暑，一凉才有望。夜气入灯花，细影摇书幌。

枫叶飞红薄，梦到吴江上。孤笛过蒹葭，鲈鱼出烟浪。

觉来空惘然，猿子啼青嶂。
和宋郎中孟秋省直
司马光（宋代）

夜久残暑尽，好风来满襟。
床空唯唯轩，冠小不施簪。
竹影乱凉月，林梢转晓参。
人心有喧寂，何必欲云岑。
南中谚
佚名（唐代）

秋收稻，夏收头。
同永叔子聪游嵩山赋十二题其二拜马涧
梅尧臣（宋代）

王子昔凌霓，国人兹拜马。
依稀日夜笙，声入寒泉泻。
空传七日期，飞鹤何时下。
太平吟
邵雍（宋代）

身老太平间，身闲心更闲。
非贵亦非贱，不饥兼不寒。
有宾须置酒，无日不开颜。
第一条平路，何人伴往还。
赠谢府君
吴兴神女（唐代）

玉钗空中堕，金钏色已歇。独泣谢春风，秋夜伤明月。
和人见寄
吴芾（宋代）

高义如君举世无，贤关十载会琴书。
匆匆边马来时别，郁郁乱山深处居。
天外风尘仍断绝，人间豪杰正萧疏。
何时樽酒论文去，千里相思寄望舒。
丙午仲春西湖舟中作
喻良能（宋代）

春阴将近一百六，絮擘晴云新雨足。
烟边芳草碧如茵，篱畔海棠红映肉。
相携逗晓出城西，城西风景如杜曲。
两岸云光罨画浓，一湖春水蒲萄绿。
坐中豪俊杂吴蜀，磊落群书纷拄腹。
掀髯一笑浪波间，淋漓衣袂寻棋局。
他年想像此风流，应作生绡图一幅。
金菊对芙蓉 九月二十五日寿金桐冈
陈栎（元代）

寿宿腾光，寿香袅碧，郁葱枝上梧桐。记绂麟令旦，门挂弧蓬。

今梧东阁郎皆侍，怀章绶、拜捧金钟。荣华富贵，眼前谁似，堪展眉峰。

秋高景物俱浓。正阶前金菊，巧对芙蓉。爱菊名寿客，寿与公同。

醉蓉初莹凝脂面，酣天酒、芳脸潮红。何妨判饮，与花双醉，醉似花容。
龙门寺次韵
周光镐（明代）

东望龙门入紫烟，江行十里到诸天。长林暑尽松风细，匹红晴诸汉水悬。

一叩法宫心自远，况逢珠树月初圆。宰官现出僧休讶，不为笙歌载酒船。
题东洞
陈宗臣（宋代）

蔚蓝胜概世应稀，中有高人隐翠微。
那日徽书来古洞，恩光荣耀倍山辉。
夜寒起坐待旦
陆游（宋代）

戃怳不成寐，揽衣寒夜中。
青荧煨芋火，鼞鞳鼓帘风。
巷犬声如豹，山童首似蓬。
悠然束书坐，徐待日生东。
感遇诗 其六
陆世仪（清代）

平生寡交与，与世殊淡漠。天涯有数子，相知在寥廓。

或如孔程交，或辨朱陆学。或闻声相思，曾未接酬酢。

遥遥南北海，此心契如约。风尘暗天来，踪迹各飘泊。

出处或可期，生死殊未卜。会晤当何时，六合庶开拓。
何瞻圣博士兖新年八十口号奉和三首 其一
程俱（宋代）

悬弧嘉祐太平年，寿帙行开第九编。可但天公锡难老，枣梨仙树植三田。
夜坐书怀
朱南杰（宋代）

挑灯看彻后村诗，忽尔惮惮百所思。
不待人言已知错，要知分定盍如斯。
但求甘旨安无事，浪说荣华自有时。
倒指新篘当已熟，且煨闽芋一中之。
山阴道中
楼钥（宋代）

捲上疎帘莫放垂，迎眸景色自淋漓。
有云更觉千山秀，不雨争淋万壑奇。
古道经行尽遗迹，群贤风度想当时。
奚囊莫怪新篇少，应接山川不暇诗。
月中与儿曹露坐二首 其一
周紫芝（宋代）

葛巾藤杖竹方床，旋扫花阴坐晚凉。儿小但随翁看月，夜长谁念客思乡。
又三首
刘克庄（宋代）

雪平腰各立师边，半夜输君得密传。
伴后村翁成二老，比绛县人多一年。
阶砌秋英烂然因而有赋
弘历（清代）

何分嫩紫与柔红，绣错窗前带露丛。乍认无名偏有艳，时看笑雨复悲风。

临池娇态含明镜，傍砌寒芳藉落桐。最是女夷偏惜岁，宛疑春到小园中。
姚黄
宋庠（宋代）

世外无双种，人间绝品黄。
已能金作粉，更自麝供香。
脉脉翻霓袖，差差剪鹄裳。
灵华馀几许，遥遗菊丛芳。
淳熙八年端午帖子词·太上皇后合六首
崔敦诗（宋代）

海上千年实，峰头十丈花。
年年当令节，同献玉泉家。
武夷有感十一首
白玉蟾（宋代）

碧云红树晚相间，落日乱鸦天欲昏。
人去採芝不知返，草庐空自掩柴门。
赐游小山并金海泛舟至广寒殿诗八首 其一 清虚殿
严嵩（明代）

皇宫西畔閟层丘，别有天门洞壑幽。玉树金亭云雾里，年年此地奉宸游。
浣溪沙·宿醉离愁慢髻鬟
韩偓（唐代）

宿醉离愁慢髻鬟，六铢衣薄惹轻寒，慵红闷翠掩青鸾。
罗袜况兼金菡萏，雪肌仍是玉琅玕，骨香腰细更沈檀。
范雎
王安石（宋代）

范雎相秦倾九州，一言立断魏齐头。
世间祸故不可忽，箦中死尸能报雠。
黄粱梦戏题 其二
袁宗道（明代）

贫穷辄慕宦游，将相更希仙籍。赚人妄想无休，谁道枕堪窒欲。
淡北八景 其五 坌岭吐雾
陈维英（清代）

坌岭微茫八里间，连朝吐雾罩鸦鬟。此中定有深藏豹，未许分明见一斑。
望九疑 其二
区大相（明代）

零陵南去有珠丘，当日皇英湘水留。九处云山无路觅，至今瑶瑟使人愁。
登雄县城楼二首 其一
储巏（明代）

高秋惬登眺，平楚动悲歌。楼橹何年废，前朝争战多。

云闲青海戍，尘净白沟河。翻笑咸平际，金缯满塞驼。
择友
孟郊（唐代）

兽中有人性，形异遭人隔。人中有兽心，几人能真识。

古人形似兽，皆有大圣德。今人表似人，兽心安可测。

虽笑未必和，虽哭未必戚。面结口头交，肚里生荆棘。

好人常直道，不顺世间逆。恶人巧谄多，非义苟且得。

若是效真人，坚心如铁石。不谄亦不欺，不奢复不溺。

面无吝色容，心无诈忧惕。君子大道人，朝夕恒的的。
琴剑
陆游（宋代）

流尘冉冉琴谁鼓，渍血斑斑剑不磨。
俱是人间感怀事，岂无壮士为悲歌？
西林杂兴
黄毓祺（明代）

哀哀此日是江南，痛饮悲歌转不堪。惨淡军中多弱女，伶仃马上少肥男。

低头治地成硗确，仰面看天失蔚蓝。惟有西林人世外，藕花封断小茅庵。

古砚生尘笔退尖，幽情镇日闭空帘。灵均憔悴醒长独，曼倩诙谐饿未厌。

白石林间何齿齿，清泉涧底自瀸瀸。因君却忆唐人句，乐过千春醉饱兼。
病中和东里寺中作
杜范（宋代）

陋质百不能，补败倚师友。
东里丈人行，幸忝巾屦后。
君诗如秋丈，峭绝森碧岫。
又如万古壑，潺湲泻寒溜。
一手转机轴，四雇无匹偶。
明窗一披读，张胆不论斗。
原分有余光，屡夺自醉酒。
驽骀费剪拂，鞭策谁可久。
徂暑变新凉，一气分六九。
逼仄尘区间，蒸郁未改旧。
心逐林泉佳，病滋面目丑。
起来强力贫，宁敢继富有。
喜董之南归
谢薖（宋代）

乾鹊飞翻噪晚林，阿南归骑果骎骎。青衫黄绶沾新命，白石清泉是素心。

金镊多情洗双鬓，葛巾从此避华簪。来年往献东巡颂，今日聊为梁父吟。
毗陵玄妙观
卞思义（元代）

古柏青衫锁翠霏，寥阳金阙隐玄扉。幡幢影动群仙下，星斗坛空独鹤归。

高阁云深分树色，修廊雨过湿苔衣。壁间若问双龙迹，化作天池宝剑飞。
次韵周畏知用南轩闻说城东梅十里句为韵六言七首 其二
许及之（宋代）

广平心肠铁石，姑射肌肤冰雪。共令索笑求诗，未免婴情驾说。
雪行寄褒子
韦应物（唐代）

淅沥覆寒骑，飘飖暗川容。行子郡城晓，披云看杉松。
题束道辅怀疏亭二首 其二
刘跂（宋代）

贤哉疏太傅，遗荣归印绶。当时汉廷臣，未省出其右。

进为岂不能，止足吾所守。驱车晓出关，祖帐已刍狗。

惟馀清风在，竹帛端不朽。大夫怀家声，相望千年后。

结庐离城郭，与致寄林薮。华发映童颜，如公殆无有。

何必松与乔，岂弟神所寿。嗟余真漫浪，持是终安取。

敢言六百石，固已愧升斗。行当自免去，执谒随邻叟。

纵复无新诗，犹期饮醇酒。但问客如此，亦许登亭否。
天际识归舟
薛能（唐代）

斜日满江楼，天涯照背流。同人在何处，远目认孤舟。

帆省当时席，歌声旧日讴。人浮津济晚，棹倚泬寥秋。

晴阔忻全见，归迟怪久游。离居意无限，贪此望难休。
玉麟堂会诸司观牡丹酴醾三绝
范成大（宋代）

洛园姚魏碧云愁，风物江东亦上游。
忆起遨头八年梦，彭州花槛满西楼。
越女词其三
李白（唐代）

耶溪采莲女。
见客棹歌回。
笑入荷花去。
佯羞不出来。
摆绣鸡 其一
韦骧（宋代）

异质本难驯，金笼摆绣频。文华真出类，舒卷速如神。

怒角双枝翠，垂緌九叶新。燕堂春昼永，注目屡逡巡。
题松云听梵图
姚范（清代）

山茨浓岚堕空绿，午窗鸟啭初梦熟。角巾著屐村南亭，时有白云松际宿。

松风静不语，云来无处所。依微梵刹度遥音，想见僧廊停粥鼓。

声闻果中坐日晏，松钗满径云翳吐。心通那复折杨枝，满眼纷飞豆花雨。
早春即事
杨衡（唐代）

眼重朝眠足，头轻宿醉醒。阳光满前户，雪水半中庭。

候变随天满，春生逐地形。北檐梅晚白，东岸柳先青。

葱垄抽羊角，松巢堕鹤翎。老来诗更拙，吟罢少人听。
赠孙沔
杜衍（宋代）

四明山水饶灵粹，唐有希韩敻出伦。
又见贤侯光乃祖，暂还仁里庇斯民。
残句但令有妇如康子
苏轼（宋代）

但令有妇如康子，安问生儿比仲谋。
句
徐宝之（宋代）

炊熟风瓢动，吟归雪砚枯。
和方签判诗乞芭蕉於教官
王洋（宋代）

缃帙文书展，青衿怀抱空。
花前添翠幕，句后卷诗筒。
云重能障暑，身轻不碍风。
相期三伏日，借此作寒耸。
酹江月（呈谭龙山）
黎廷瑞（宋代）

锦袍何处，向旧江、衰草寒芦萧瑟。瀛馆神仙挥玉尘，唤醒诗酒魂魄。走电飞虹，惊涛触石，举目乾坤窄。油然归去，短篷多载风月。

好在雨外云根，水边石上，鸥鹭盟重结。见说西湖湖上路，香沁梅梢新雪。驾白麒麟，鞭青鸾凤，次第孤山客。吾今西啸，寄诗先与逋仙说。
淮河再雪二首 其二
杨万里（宋代）

昨晡日脚荡波红，今早天花舞镜中。雪了又晴晴又雪，海神浑不惜神通。
登云梯
汤洙（唐代）

谢客常游处，层峦枕碧溪。经过殊俗境，登陟象云梯。

步步劳山屐，行行蹑涧霓。迥临天路广，俯眺夕阳低。

赏咏情弥惬，风尘事已睽。前修如可慕，投足固思齐。
意难忘 寄外
顾之琼（清代）

柳絮飘扬。怪吹衣拂面，故作颠狂。春情无计住，午梦不禁长。

纨狂洁、石屏凉。便沉醉何妨。一霎儿、峭风吹断，绣被翻香。

觉来瘦怯罗裳。把同心带结，待寄檀郎。祝生生比翼，尽日日成双。

春去速、蝶空忙。芳草映斜阳。又恐伊、封侯未稳，误了凝妆。
读史六首 其一
陆文圭（元代）

逐鹿纷纷尽向秦，东门牵犬亦无人。月宫稳上青冥去，桂树秋风老此身。
苔阶蜗篆
胡奎（元代）

不从蛮触战，聊学李斯书。莫笑雕虫技，也胜粘壁枯。
月夜
詹慥（宋代）

平生最好月，况此秋夜阑。
长风送荡漾，浩露况团团。
仰头视虚空，光彩如可餐。
星辰敛芒角，河汉收波澜。
更无微云翳，挂此白玉盘。
六合静皎皎，万木凉珊珊。
为尔废昏卧，裴回更漏残。
更登高处坐，历历见湖山。
爽气集冰雪，清心生羽翰。
便欲御泠然，因之游广寒。
一临天池水，沐浴随飞仙。
次韵子云春日杂兴五首
韩元吉（宋代）

瓦盆倾酒未全贫，岁岁田家肯负春。
不恨酒醒花落去，花开酒尽最愁人。
琐窗寒 初春和云臣韵
陈维崧（清代）

雪洒红窗，雨敲碧瓦，晓寒偏紧。莺簧生涩，不似旧时淹润。

记前春、城南水边，内家车子绡成阵。只新年节候，连阴做暝，误他花信。

点尽。安仁鬓。拚满幅春词，秦灰同烬。纵然墨淡，还有啼红堪认。

况如今、苔花小笺，誓成乌鲗犹隐隐。最难忘、梅月朦胧，不耐施脂粉。
赠别卢行之三绝 其三
许景衡（宋代）

百金买得玉麒麟，千里看他气欲奔。知子犹能守家法，不应骑去傍人门。
晓过花桥入宣州界四首
杨万里（宋代）

敬亭宛水故依然，叠障双溪阿那边。
谢守不生梅老死，倩谁海内裳风烟。
初至山中作
宋赫（清代）

振衣寻鸟道，高步蹑云根。松隐来时路，溪流转处村。

草痕青到寺，山色碧侵门。不尽登临兴，开轩对酒尊。
小春六花·茶花
岳珂（宋代）

万峰落叶木槎牙，春色初回垄上茶。
浅蕊黄金韵栀子，嫩容白玉沁梨花。
西风凝露才成颗，北苑喊雷应未芽。
苦口味言终有益，莫将容悦比浮葩。
蔡提举野望亭邀同赋
曹勋（宋代）

饭了从容人岂知，一江风月入新诗。
登临莫负野望处，更看冷云堆浦时。
题欧阳公三游洞题名
黄绍箕（清代）

彝陵山水奇，入峡此东道。千峰缭翠壁，划然发天巧。

元白苏黄陆，行旅有述造。千载山主人，卓荦余文藻。

放翁昔搜寻，泐缺知已早。拂尘惊乍见，欢若墨未燥。

石粗故易剥，穴黑得常保。公昔奉母来，江乡足鱼稻。

县楼日对山，覃研职方考。嘲弄时间作，吏牍杂诗稿。

想当清秋初，溯川消积潦。石乳凝云扁，岩蔬照晴昊。

判官夙同调，缘险恣幽讨。淋漓修史笔，悬壁偶一埽。

引绳无欹斜，濡豪绝瘠槁。乃知大贤心，精气常在抱。

令君无结衔，庭趋宁足恼。公视官如家，视民如襁褓。

追俗玩岁月，自分桐乡老。岂知屡起蹶，入汴鬓已皓。

梦中渡横查，苦忆山县好。东山有题咏，汉庙闻祈祷。

遗文犹在诵，贞石翳荒草。寥寥残字在，永为兹山宝。
横吹曲辞。关山月
耿湋（唐代）

月明边徼静，戍客望乡时。塞古柳衰尽，关寒榆发迟。

苍苍万里道，戚戚十年悲。今夜青楼上，还应照所思。
吊德吾庞氏
张鹏翮（清代）

一生心事少人知，魂傍空门觉后迟。惟有灵泉山上月，年年常照碧琉璃！
水仙子·居庸关中秋对月
宋方壶（元代）

一天蟾影映婆娑，万古谁将此镜磨？年年到今宵不缺些儿个，广寒宫好快活，碧天遥难问姮娥。我独对清光坐，闲将白雪歌，月儿你团圆我却如何！
越女叹
胡奎（元代）

越王城头箭如雨，妾是溪边浣纱女。虏妾军中两见春，好花开谢春无主。

将军重色不重人，贱妾如花岂爱身。妾岂不知身可惜，落叶随风归不得。

妾岂不知节可全，白璧一碎何时完。妾今但有双泪血，流向曹娥江上月。
踏莎行（为朱漕寿）
张孝祥（宋代）

桂岭南边，湘江东畔。三年两见生申旦。知君心地与天通，天教仙骨年年换。

趁此秋风，乘槎霄汉。看看黄纸书来唤。但令丹鼎汞频添，莫辞酒盏春无算。
水龙吟·爱李延年歌淳于髡语合为词庶几高唐神女洛神赋之意云
辛弃疾（宋代）

昔时曾有佳人，翩然绝世而独立。未论一顾倾城，再顾又倾人国。宁不知其，倾城倾国，佳人难得。看行云行雨，朝朝暮暮，阳台下、襄王侧。
堂上更阑烛灭。记主人、留髡送客。合尊促坐，罗襦襟解，微闻芗泽。当此之时，止乎礼义，不淫其色。但啜其泣矣，啜其泣矣，又何嗟及。
有所思
叶茵（宋代）

仰天有所思，心远目苦短。
西风驱残云，千里月华满。
更漏子
吴潜（宋代）

柳初眠，花正好。又被雨催风恼。红满地，绿垂堤。杜鹃和恨啼。

对残春，消永昼。乍暖乍寒时候。人独自，倚危楼。夕阳多少愁。
霜天晓角 除夕
陆珊（清代）

韶华暗徙。爆竹声声里。守到烛花成片，留不住，年如水。

闺房占吉利。金钱罗玉几。岁岁年年如愿，团圞夜、总欢喜。
张巡
王令（宋代）

禄儿射火烧九天，鬼手不扑神听旃。
群庸仰口不肯唾，反出长听嘘之燃。
睢阳城穷缩死鳖，危系一发悬九渊。
巡瞠睨远两眦拆，怒嚼齿碎须张肩。
恨身不毛剑无翼，不能飞去残贼咽。
翁躯腥刀子磔俎，日嚼血肉犹经年。
霁云东攘两臂去，西来才有九指还。
胸中慎气吐不散，去随箭入浮屠砖。
忠穷智索其自效，更脔爱妾尝饥涎。
我疑没日贼不食，恐其肉酖死不痊。
又疑身骨不化土，定作金铁埋重泉。
何时山移陵谷变，发出鼓铸戈或鋋。
吾如得之顾有用，不诛已然诛未然。
元日陈我度侍御枉顾赋谢
萧应魁（明代）

元日初开曙色新，欢传骢马问荆榛。干旌特壮前楹色，绣斧光生短壑春。

岭峤风烟清揽辔，中原豺虎避埋轮。自怜久傍袁安卧，拥彗空惭拜后尘。
赴广过赣呈留主管王提干
曾丰（宋代）

世味不分甘与苦，吾年未老已先尝。
炉边醉后暖生睡，雪里饥余寒欲僵。
出处任缘常梦好，陆沉随分自心凉。
经过少叙江山旧，鱼鸟多情尚未忘。
和致远学士游池 其二
彭汝砺（宋代）

岸岸垂杨障绿阴，时时好鸟啭清音。昭回河汉波澜阔，方丈蓬莱雨露深。

到处香烟浓作雾，谁家珠翠密成林。争标想见千人唱，声入青云画鼓深。
送陈乔生之青原访药地禅师
释元觉（明代）

黄门才子久知归，古寺寻僧愿不违。世事已将云影灭，道心先向瀑泉飞。

舟铺卧簟滩声满，叶尽寒山野烧微。从此石房休自掩，夜禅深雪到人稀。
句
尤冰寮（宋代）

三条椽下归空榻，百尺楼中透远峰。
赠相士
曾丰（宋代）

舌端偷得不传机，说破人生不载疑。
造物密教伟写信，秋风已载长蟾枝。
平时拍手傥来话，今日回头真个奇。
除却唐朝袁与李，问君此外更饶谁。
题胡仲威文藁
刘克庄（宋代）

熟读执事文，恍如入宝山。
瑰异千万种，一一无可删。
瑶草既俯拾，珠树亦仰攀。
美玉不知数，照映穹壤间。
大者中圭瓒，小者堪佩环。
居然郊庙器，胡为委荆菅。
嗟余颇识宝，对之清涕潸。
携寘蔀屋内，虹气惊市阛。
常恐阳虎辈，窃去亡繇还。
何当变姓名，袖出函谷关。
偈
释祖觉（宋代）

一尘起，大地收。一叶落，天下秋。悬须弥于诸人鼻孔上，著大海于诸人眼睛中。
送廷珍殿丞兄通判阆州、
范祖禹（宋代）

十年京洛弄残书，喜见西归别驾车。
锦里追游贫莫厌，彩衣荣侍乐何如。
诏条安远民为本，才刃如君地有余。
不日还趋宣室召，伊川重访野人庐。
集句
李进（孟昭）（明代）

浔阳向上不通潮，离别河边绾柳条。回首可怜歌舞地，玉人何处教吹箫。
黄山早行
陈昂（宋代）

客心悬远路，四鼓出重关。
古庙神灯入，虚岩鬼火闲。
有烟迷白屋，将雨失青山。
不觉凉飙起，飞萤渐渐还。
将赴青州道别医友王昌年 其一
王世贞（明代）

荒城不忍别，浊酒暂相亲。病骨真须汝，离颜转向人。

虽无郭泰楫，尚有吕安轮。寄语云门胜，应催发兴新。
扬子江
文天祥（宋代）

几日随风北海游，回从扬子大江头。
臣心一片磁针石，不指南方不肯休。
次韵赠汪解元行
卫博（宋代）

平湖画鹢春无际，古寺名花色斩新。走马未同追胜处，出门翻作送行频。

诗成转觉伤离绪，别去应烦说旧因。野店无人山月白，明朝尊酒更愁人。
简严承务二首
赵蕃（宋代）

玉梅遭旱颇萧然，清润思逢得水仙。
出门一笑不易致，许送茅斋端可怜。
送张如京知安肃军
余靖（宋代）

赐戟衔恩出斗城，塞门迢递草初青。
新提司马临戎节，旧应衣乌近极星。
叔子戍吴长缓带，单于归汉已空庭。
圯桥自得家传策，不问人间太白经。
再酬常之
许及之（宋代）

理极终必复，孰逃造化机。司夏流中气，执衡振严威。

有怀渴云霓，不愿雨珠玑。油然起崚嶒，闪若惊霍挥。

嘉泽彻中霄，凉飙入重扉。良苗固怀新，冶叶亦生辉。

从欲天匪私，屡丰古实稀。垂老藉香火，凌晨肃裳衣。

百拜屈我躬，万感铭我肌。兹生每有逢，末路敢为欺。

正尔饱丘壑，及此轸疆陲。念终抱愧耻，已矣徒伤悲。
范宰登瑞峰塔续蒙宠寄古篇辄次来韵
林亦之（宋代）

平明眺远目，苍波吐红暾。
已瞻大鳌网，复瞩鸬鹚门。
宿酲虽已解，衫襟犹酒痕。
凭陵不可羁，往往天欲扪。
却忆去年时，舟役劳朝昏。
幼妇带桎梏，嚼饭不敢吞。
今年复此役，溪山恣讨论。
为有陶元主宙，心胸如阜坤。
庭梅
李彭（宋代）

春风日日下丘园，绿到萱芽蕨破拳。莫怪庭梅晚来好，尚堪桃李与争妍。
光化霁景楼
李廌（宋代）

层楼压清汉，初上便忘归。
夕霭藏平野，晴烟漏翠微。
城昏晚鸦集，江静野鸥飞。
何日赋招隐，行吟傍钓矶。
资福训童行颂 其十八
释怀深（宋代）

三通浴鼓入堂时，触净须分上下衣。语笑高声皆不可，莫将粗行破威仪。
三衢纪所闻
王柏（宋代）

青幙红裾忠懿孙，如今流落不堪听。
丹书织券山河誓，却与春闺赎滥刑。
久雨之余隔窗闻雪简书院诸丈二首
李曾伯（宋代）

雨覆云翻越月余，苦疑滕六欠工夫。
倏敲窗竹清成玉，细剪檐花碎作珠。
已喜新冬三白有，不愁嗣岁二红无。
地炉纸帐杯行了，呼起诗翁为捻须。
次韵叔父上巳二首 其一
苏过（宋代）

日晏幽人未下床，春风暗度百花香。掩关颇得禅家味，却扫从教世路荒。

绝口谁能论梦幻，逢人聊祇话耕桑。翟公门外常罗雀，要放空阶草木长。
蝶恋花 其二 落梅
钱湘（清代）

漫道繁花春似海。来占春先，去不应春待。只恐春光还易改。

看花虚费留春泪。

群玉山头仙侣在。雾帐云屏，远隔琼瑶界。小住人间愁不耐。

夜深归去珊珊佩。
赏李吟
金朋说（宋代）

雅缀琼林伴召棠，梨花综错影琳琅。
惭无廊庙调羹味，莫惜区区弃路旁。
苦雨中作
宋祁（宋代）

云阵穷天雨足低，阴霞不照露盘西。
城高已蔽觚棱凤，水浊先愁独漉泥。
战蚁争封缘暗穴，怒蛙邀轼沸空蹊。
斋窗病枕迷昏晏，只有喈喈托曙鸡。
咏纸被
龚诩（明代）

纸衾方幅六七尺，厚软轻温腻而白。霜天雪夜最相宜，不使寒侵独眠客。

老夫得此良多年，旧物宝爱同青毡。不论素■出南海，岂羡文锦来西川。

受用将图此生过，争柰义孙要与阿翁相伴卧。阿翁夜夜苦丁宁，莫学恶睡骄儿轻踏破。
离天威驿
韩琦（宋代）

早发天威驿，深春尚薄寒。龙蛇盘道路，波浪卷峰峦。

古人萌常晚，新流势未端。忠臣方叱驭，更险不辞难。
啄木鸟
王迈（宋代）

啄木复啄木，汝啄抑何毒。千株万株端明松，五月六月来清风。

木于汝何恶，朝朝暮暮啄。劝汝利觜宜少停，戕木之生吾忍听，已有弋者在后亭。

微虫初何识，亦能对以臆。天子爱元元，宵衣念艰食。

连年值禾饥，穷闾多菜色。县官急督租，吏饕饥需索。

啄木比刻木，何者为可疾。木生与民生，何者为当恤。

可弹者不弹，为我谢彼弋。
黄山快
陆游（宋代）

风吹旗脚西南开，挂帆槌鼓何快哉！转头已失望夫石，黄山孤快迎人来。
黄山劝汝一杯酒，送往迎来殊耐久。
明年我作故乡归，还对黄山一搔首。
忆白门
杨通俶（清代）

枫桕江南各著霜，依然秋色乱斜阳。白门柳落余残垒，朱雀潮斜失旧航。

牛女星遥兼楚越，川原势尽感陈梁。板桥路接新林浦，只有澄江绕建康。
甲申过北山高祖大夫坟庵见盆芝
卫宗武（宋代）

我祖藏北山，昔尝产紫芝。
庵以此得名，且将二百期。
耳闻非目接，至老心犹疑。
一朝地阐灵，枯槁生神奇。
晔晔根干间，挺秀分三枝。
采者不善护，犹惜其一遗。
移置盆盎中，赪黄互相辉。
岂殊子间韶，不图乐至斯。
第嗟鲁获麟，所出非其时。
吾年已如此，斯祥将奚为。
独思避世士，商岭其在兹。
元道宗弟兄东游
杨亿（宋代）

王谢江东推世胄，机云洛下振才名。
忽思油幕從知去，便挈縢才冒暑行。
高第自须求甲乙，嘉招未用赴弓旌。
待看万里抟羊角，即是三秋听鹿鸣。
朝彦赋诗争送别，藩侯置驿定相迎。
不知谁啖牛心炙，又见清谈一座倾。
偈倾一百三十三首
释法薰（宋代）

见闻觉知，行住坐卧。
眨上眉毛，早已蹉过。
赤脚唱山歌，路上无人知。
晋陵夜泊寄怀张总戎黄刺史
胡应麟（明代）

君不见黄叔度，胸次汪汪千顷波。君不见张茂先，襟怀朗朗百间屋。

萍踪邂逅天东南，把臂论心洞肝腹。张公僦舍宗阳宫，生平侠气摩苍穹。

高牙大纛屏一壑，十年钓艇横西风。黄君卜筑紫阳岫，四壁图书坐清昼。

雌雄二剑巧相值，错落寒光映袍袖。一朝遇我肺肝亲，青天散发成三人。

把杯白眼望晴昊，寒冬大壑回阳春。围炉煖阁坐深夜，弹棋覆局流星文。

形骸不将尔汝隔，往往一诺悬千钧。邀我湖头结新社，春花秋月长为邻。

何意风波起仓卒，转盼交游异南北。脂车秣马发中路，把袂河梁壮夫泣。

青衫潦倒困一经，俯首王门弄齐瑟。平津相君差快意，吐哺延宾近东壁。

客星帝座宁久眠，梦入桐江钓鳌窟。吕梁震泽天茫茫，极目飞云横太行。

遥看亲舍宅其下，霜鬟雪鬓垂高堂。功名富贵果何物，经时乞米留长杨。

扁舟便作五湖客，重孥十口歌沧浪。黄河浊浪浩无际，支祁魍魉争豪强。

大鲸如山奋鬐鬣，参差一叶浮沙棠。穷途历尽抵淮甸，南下维扬疾于箭。

却忆张黄两故人，宿昔河梁涕沾面。男儿有身百不忧，千秋大业宁公侯。

三孤九列亦馀事，荣华倏忽同蜉蝣。君不见张公英雄盖一世，烟阁云台了无系。

忘却麒麟第一人，独往寒山问真谛。君不见黄君意气横青霄，一麾海上游逍遥。

垂天大翼六月息，中林往往嗤鹪鹩。我今胡为尚泥滓，布袜青鞋共吾子。

四百八十金银台，割据湖山誓从此。
江州怀古 其一
徐士芬（清代）

系马常念驰，笼鸟不忘飞。秋风莼鲈美，有托乃遄归。

束带见督邮，作令当知之。云胡受五斗，掉头在临时。

田园自可乐，素心复与期。郡符虽不至，亦赋《归来辞》。
新安寒食
戴复古（宋代）

不拟今年到歙州，要知行止岂人谋。
一百五日客怀恶，三十六人春雨愁。
老矣此身犹道路，凄其归梦绕松楸。
花瓢仙子无由见，千里江山负远游。
香奁八咏 其五 芳尘春迹
钱抠（元代）

按舞霓裳点拍频，紫鸾箫底步香尘。故将罗袜双钩玉，踏破红云一片春。

残月淡笼烟漠漠，并鸳交卧水粼粼。莫教燕子衔将去，留向东风拟洛神。
次韵校官
韩淲（宋代）

要底劳生醉即休，从他势利有包羞。秋高野外空环堵，月满城时定倚楼。

平揖山光明绝巘，净摇溪影转沧洲。可怜儿辈知陶写，丝竹何如且茗瓯。
竹轩二首 其一
释法具（宋代）

老竹排檐谁手种，山日未斜寒翠重。六月散发叶底眠，冷雨斜风频入梦。
贺新郎（和刘宰潜夫韵）
夏元鼎（宋代）

天上神仙路。问谁能、超凡入圣，平虚交付。三岛十洲无限景，稳驾鸾舆鹤驭。更驯伏、木龙金虎。造化小儿真剧戏，炼阳精、要戴乾为父。须定力，似愚鲁。

三旬一遇交乌兔。便丹成、天长地久，桑田变否。四象五行攒簇处，全藉黄婆真土。无私授、人多胡做。堪叹红尘声利客，向花朝月夕寻妆妇。应不解，乘槎去。
偈颂五首
释了悟（宋代）

今朝开炉向火，诸方说禅浩浩。
灵山一字也无，普请大家证据。
宗知客
释正觉（宋代）

虚明一念洗粉埃，眼在髑髅眉底开。玉凤衔华春不老，金鸡唤月梦初回。

匣中古剑光干斗，壁上寒梭蛰破雷。佛祖入廛成化事，那嫌榼𣜂鼻头堆。
题臞庵
蒙与义（宋代）

一岛风烟水四围，轩高窈窕更幽奇。
眼中泉石论溪买，行处壶幽逐境移。
倦马虺聩前日路，寒松偃蹇旧年枝。
自嗟老去殊痴绝，一月春愁废作诗。
忆平泉山居，赠沈吏部一首（中书作）
李德裕（唐代）

昔闻羊叔子，茅屋在东渠。岂不念归路，徘徊畏简书。

乃知轩冕客，自与田园疏。殁世有遗恨，精诚何所如。

嗟予寡时用，夙志在林闾。虽抱山水癖，敢希仁智居。

清泉绕舍下，修竹荫庭除。幽径松盖密，小池莲叶初。

从来有好鸟，近复跃鲦鱼。少室映川陆，鸣皋对蓬庐。

张何旧寮寀，相勉在悬舆。常恐似伯玉，瞻前惭魏舒。
用招明叔之韵简胡兄仲威并属明叔
赵蕃（宋代）

一白不尽茶，妙试在茗粥。相马不举肥，干也更画肉。

士当何如不，一语可以卜。我生嗜朋友，有馀补不足。

要求栋梁具，必问涧与谷。瑟兮本希声，何能娱世俗。

陈君于为文，笔力见往复。剧称南郡胡，曰此吾类族。

舆篮昨过之，怀刺今来辱。谈间不须臾，未暇问以目。

陈君有江阁，旷瞻不遗粟。非如昧者徒，白昼迷麦菽。

何当约夫君，载酒撷杞菊。我记不足云，渠诗当细读。
送李端彝端行昆仲还嘉鱼 其一
王鏊（明代）

二李高风挽不回，巫山衡岳漫崔嵬。凭将一掬怀人泪，洒向黄公旧钓台。
卧疾初起示逢年兼简绰中德粲五首 其一
朱松（宋代）

观身已作水溶溶，投瓦云何觉病攻。造物小儿真一戏，未妨居士却谈空。
扬子桥别马季声
徐熥（明代）

秋风摇落满征帆，扬子桥边酒半酣。一棹芜城君独往，月明今夜我江南。
酬宇文少府见赠桃竹书筒
李白（唐代）

桃竹书筒绮绣文，良工巧妙称绝群。灵心圆映三江月，

彩质叠成五色云。中藏宝诀峨眉去，千里提携长忆君。
泛舟至镜湖旁小市
陆游（宋代）

久著朝衫负此湖，扁舟剩喜补东隅。
市楼合乐醅新熟，寺壁残诗字欲无。
常日不堪愁宛转，此行犹得笑须臾。
夕阳鸥鹭皆相识，更觉人间是畏涂。
戊午生朝和居厚弟五绝 其二
刘克庄（宋代）

符辈安能刬且编，可怜辛苦事雕镌。绝弦举世无能听，覆瓿他时未必传。
寄桐庐诸友
彭汝砺（宋代）

整顿衰羸尚未苏，信音都向故人疏。须怜犬子常多病，莫笑嵇康懒作书。

庠序旧规还在否，道涂新况比何如。鳞鸿若到江南地，愿寄声音一起予。
道吾生也不道
释守卓（宋代）

木人把板云中唱，石女穿靴水上行。生死死生休更问，从来日午打三更。
浣溪沙（席上别王巨济。先是，两姬免冠，王夺两秩，继以章罢）
洪适（宋代）

丹桂飘香已四番。杖藜携手自今难。黯然离恨满江干。

壁上两冠元是谶，花前双韵几时弹。中秋后夜与谁看。
黄州杜于皇兵阻客娄赋此慰之
王昊（清代）

满眼黄尘厌甲兵，更怜楚国滞归程。凉窗雨歇鸿初急，古寺钟残月倍明。

作客岂宜逢乱世，离家谁道又危城。莫将庾信江南泪，一夜平添白发生。
谒冯侍御 其二
马永卿（宋代）

珍重吾乡有异人，后来谁可继前尘。久邀乾竺为心友，未许巢由作外臣。

桑梓荒残俱动念，衣冠零落合相亲。白□碧竹龙华路，茅屋三间愿卜邻。
彭湖道中杂书五首
方回（元代）

四月农家雨，新晴冷似秋。
炊烟笼屋润，田水破塍流。
老父携孙子，牵耕教小牛。
自柳至平乐书所见四首 其二
袁帙（明代）

藤峡韩丞绩，昆仑狄帅功。左江仍略定，八寨未全通。

舞剑狼家健，弯弧达舍雄。卢苏谁养寇，何事枉姚公。
和印先辈及第后献座主朱舍人郊居之作
徐铉（宋代）

成名郊外掩柴扉，树影蝉声共息机。积雨暗封青藓径，

好风轻透白綀衣。嘉鱼始赋人争诵，荆玉频收国自肥。

独坐公厅正烦暑，喜吟新咏见玄微。
行香子 山矾 一名七里香
高濂（明代）

蕊撒冰沙。叶亸金芽。托根枝、喜傍山家。春风倚笑，香雾秾花。

白婆娑，深涧雪，洒松丫。

常开二月，清芬七里，澹悠悠、月衬青霞。芝兰结伴，踯躅同华。

韩寿香，何郎面，许同夸。
得寿仁寿俊二子中涂家书三首 其二
杨万里（宋代）

子壮祇觉幼，子学祇觉迟。二子忽颀然，语离又作悲。

今年来官下，二子暂我随。悬知住不久，且复相从嬉。

鹤书自天降，槐花呼汝归。伯也恐我愁，愿留不忍辞。

仲也惨不释，飞鸣思及时。岂有凤将雏，雏长禁其飞。

决焉遣还家，一笑更不疑。傍人怪无泪，泪入肝与脾。
辋川集。北垞
王维（唐代）

北垞湖水北，杂树映朱阑。逶迤南川水，明灭青林端。
贤者之孝二百四十首·寇祖训
林同（宋代）

必如寇祖训，始不死其亲。
孟德空遗令，丕乎真罪人。
奉寄单州太守王圣钦
吕陶（宋代）

昔尝请郡归东川，衰迟幸会使者贤。开诚论议简条目，一境草木沾春妍。

公斋清暇弄诗笔，更唱迭和多长篇。岁礼民乐尚蚕市，撼罍斗鼓殊喧阗。

东山西寺颇壮观，饮帐或在山之巅。踏青摸石循故事，浣花亦仿成都船。

相从对酒每一笑，聊与远俗同欣然。北岩石穴广似洞，疑是古昔栖神仙。

火云烧空赤日猛，及到此地如冰渊。清风满怀兴未尽，四望晚景增留连。

平生宦游此最适，不觉弦晦相推迁。邮筒忽报谪书至，君命严重敢不虔。

试思衡岳询远近，里堠去蜀凡八千。苍黄去郡别我友，一意调琴中断弦。

回首乡邦止数驿，欲顷血泪辞松阡。藩候迫逐仓使促，争向坠羽誇鸣弦。

天恩旷汤置不问，投放裔土惩其愆。阖门良贱三百指，孤舟一叶何翩翩。

瞿唐滟滪遍涉历，内讼过咎归之天。洞庭阻浅辄三夕，怒风急两声相喧。

此身恐污盗贼刃，不尔定沾蛟鳄涎。偶逢渔艇相援济，稍觉神观来归还。

长沙既下尤怪骇，半夜雷雹如烹煎。桅倾缆断船脊折，四十馀里中流漩。

舟人恐惧难致力，儿孙顾我皆泪涟。尝闻死生有定所，顷刻由此归重泉。

东方渐明浪渐息，忽造平岸逃危颠。胸中悲愁虽未艾，分外岁月疑少延。

寓居衡阳味亦恶，地接炎荒风气偏。每逢三伏如坐甑，突焰已炽犹吹煽。

是时回禄得乘便，取次薰灼须及椽。回环四顾求避计，往往啜食不下咽。

深冬屡见温瘴起，洒作昏雾飘为烟。勇夫壮士尚抱疾，嗟我衰惫何由痊。

雀罗当门人迹少，宾榻不解尘生毡。难希杜甫遣秋兴，易学边韶贪昼眠。

碧湘万顷望不尽，青岳数峰高莫攀。江山信不与人事，日送佳景来目前。

长腰缩项兼二美，早晚尝稻时差鳊。浮生一饱亦已足，下箸何必求腥膻。

亲朋书问寂绝久，杳似隔世冯谁传。平居分义重胶漆，一旦争敢通寒暄。

匪惟物态尚流薄，抑恐罪戾相攀缘。古之交情贵贱见，而况利害生其间。

君乎存守异于是，特特万里邮华笺。穷通傥来极慰勉，疾疢愈否深哀怜。

高标岂为霜雪减，雅操诚如金石坚。羡君高堂有慈母，寿发鬈腻犹垂肩。

綵衣趋庭奉燕喜，玉盘洁膳罗珍鲜。复有佳儿富文史，阔步直登英俊躔。

行闻清庙献雅乐，伯仲交奏篪与埙。事亲教子两如意，此外纷纷乌足言。

君在山东我剑外，一书往返须经年。馀生再会谅难必，我往应在君之先。

作诗寄君重感慨，交道多阙君能全。子孙他日有显者，勿以衰门相弃捐。
栟榈山
陈称（宋代）

名蓝依净境，风物倍精神。翠巘藏山迹，寒潭绝世尘。

岭猿吟送月，山鸟语留人。拟学栖真客，林泉老此身。
玉楼春·轻暖轻寒无意绪
李日华（明代）

题《柳洲待别图》送刘跃如

轻暖轻寒无意绪，朝来几阵梨花雨。袖手东风伫立时，暗数落红愁不语。
杜宇一声人欲去，寒云片段依沙渚。横塘十里柳烟深，停舟正在烟深处。
有木诗八首 其八
白居易（唐代）

有木名丹桂，四时香馥馥。花团夜雪明，叶剪春云绿。

风影清似水，霜枝冷如玉。独占小山幽，不容凡鸟宿。

匠人爱芳直，裁截为厦屋。干细力未成，用之君自速。

重任虽大过，直心终不曲。纵非梁栋材，犹胜寻常木。
归云庵孙太初墓
邵堂（清代）

策杖入林樾，苍凉一坞云。山僧老荒寺，词客此孤坟。

古径无人到，鹤声何处开。挂瓢遗迹在，惆怅拜斜曛。
绝句 其二
李格非（宋代）

八尺方床织白藤，含风漪里睡瞢腾。若无万里还家梦，便是三湘退院僧。
贤者之孝二百四十首·韩滉
林同（宋代）

谨勿第门坏，那容堂庑增。
父犹足乎此，我顾莫之承。
熙光
杨简（宋代）

兢业初无蹊径，缉熙本有光明。
自觉自知自信，何思何虑何营。
镜里人情喜怒，空中云气纡萦。
孔训于仁用力，箕畴王道平平。
太湖秋晚
韩元吉（宋代）

片帆几日下西风，湖色秋容暮霭中。
买得鲈鱼吊张翰，卧听欸乃度垂虹。
观音院读壁间苏在廷少卿两小诗次韵
陆游（宋代）

老去痴顽不受镌，姓名身後更须传世间商略无归处，只合长斋绣佛前。
水龙吟·素肌不污天真
吕同老（宋代）

素肌不污天真，晓来玉立瑶池里。亭亭翠盖，盈盈素靥，时妆净洗。太液波翻，霓裳舞罢，断魂流水。甚依然、旧日浓香淡粉，花不似，人憔悴。欲唤凌波仙子。泛扁舟、浩波千里。只愁回首，冰帘半掩，明珰乱坠。月影凄迷，露华零落，小阑谁倚。共芳盟，犹有双栖雪鹭，夜寒惊起。
踏莎行
谭处端（元代）

才见春花，又逢秋月。春花秋月何时彻。劝君速悟勿蹉跎，壶中别有佳时节。

断爱超尘，当须猛烈。元阳固炼搜玄诀。神珠磨炼莫交昏，无来不去超生灭。
雪中三绝
陈起（宋代）

一天和气到柴门，槛内兰芽也玉温。
静炷衙香谁与伴，慈悲大士共黄昏。
捣衣篇
顾若璞（明代）

自惜盈盈十五馀，不施粉黛叹幽居。忽惊流浪双头鲤，带得交河一纸书。

读书宛转愁不息，征人正在天山北。天山高插碍星流，漫驾红鸾过十洲。

君挂雕弓控轻骑，妾闻胡雁怨高楼。满眼风光转眼歇，昨夜红颜换白发。

捣衣声断咽霜风，掩袖啼多惨秋月。秋月孤帏漏正长，香奁宝箧耀华堂。

鸣珰四面鸳鸯结，罗帐团回锦绣香。鸣珰罗帐芙蓉锦，华烛兰膏明未寝。

解将珠镜光如刀，留待君来照鸳枕。饮尽金罍不见君，湘帘怨卧烟氤氲。

羽书犹欲征边塞，愿逐巫山一片云。
偈颂一百零九首 其二十二
释可湘（宋代）

拶透大圆觉，平地沉山岳。翻笑刻舟人，无绳徒自缚。
追和东坡先生亲笔陈季常见过三首
方回（元代）

坡仙果何辜，黄州七年客。
价高日月低，名大夫地窄。
嗟彼舒亶辈，岂不辨菽麦。
阿党更妒忌，一视皂与白。
白云安尉出戍至夔州
冯时行（宋代）

戍鼓黄云外，征夫白帝东。
风林行啸虎，雨夜飒哀鸿。
路入山光静，村含晚色空。
岚烟欺眼力，不见鹿皮翁。
采桑子 其五
晏几道（宋代）

征人去日殷勤嘱，莫负心期。寒雁来时，第一传书慰别离。

轻春织就机中素，泪墨题诗。欲寄相思，日日高楼看雁飞。
太宗皇帝古诗御书赞
岳珂（宋代）

乾德之五星，旋于降娄，
开文祥兮。太常之英姿，
跨颉历籀，开大兮兮。
游艺之神，{左车右兰}古轹今，
奚钟王兮。维副车之题，
在承平时，谨瑟藏兮。
维北宫之玺，施于中兴，
传帝皇兮。维臣其得之，
锦弢琼函，绚宸章兮。
春日江行即事时赴大竹任
项樟（清代）

短棹春江破晓烟，探奇此日似登仙。溪头云断千重岭，谷口兆留一线天。

赵子图书行处有，米家烟雨望中传。从今揽胜三巴去，细酌松醪展杜编。
贺山房先生得孙
方一夔（宋代）

晚节归来绿野堂，传家衣钵付诸郎。喜存千载古罍洗，初听九苞雏凤凰。

春蚤桐枝新濯秀，日长棣萼剩流芳。公家好事联翩在，首寄诗篇写弄璋。
渑池道中
宋祁（宋代）

月枢残白伴征轮，雪岭萧萧久垫巾。
此去崤函天设险，古来京垫地多尘。
翠含山气犹疑夜，紫动林梢已放春。
自笑衰翁应分定，宠光行役两平均。
赠陈章甫
吉雅谟丁（元代）

三十年前鬓未苍，曾陪宰相入鹓行。解衣换酒寻常醉，跃马看鹓取次忙。

乱后已非前日梦，老来那复少年狂。黄冠野服新妆束，稳把长竿钓海乡。
和林堂长及林教龙门三滩之什
陈宓（宋代）

渴绝河流几万年，如何枵腹卧大湫。
挟风长使天难暑，嘘气能大岁有秋。
倦客拟将陪杖屦，高村赢得擅林丘。
平生不为鲈鱼鱠，笑看儿童理钓钩。
偈颂一百零三首 其九十三
释月涧（宋代）

今古事茫茫，阴阳割昏晓。碧露缀小桃，绿线垂堤柳。

燕语雕梁，蛙鸣芳草。钟声杂报声，大底大，小底小。

山僧见了，直得培增慎恼，一片涅柈心，狼藉知多少。
凯歌
戚继光（明代）

万人一心兮太山可撼，惟忠与义兮气冲斗牛。主将亲我兮胜如父母，干犯军法兮身不自由。

号令明兮赏罚信，赴水火兮敢迟留？上报天子兮下救黔首，杀尽倭奴兮觅个封侯。